Чрез
Председател на
Държавна агенция за бежанците
при Министерски съвет

До

Административен съд София град
Ж            А            Л            Б            А

от Абдулкарим Алсулейман Абдулханан
ЛНЧ: 7003451895
гражданин на Сирия

търсещ закрила
гр. София, ……………………,

срещу:

Решение №11043/24.10.2024 г. на 

председател на ДАБ при МС

Уважаеми господин/жо/ административен съдия,

С  обжалваното решение на председателя на ДАБ при МС на основание чл.75 ал.1, т.2 и 4 във връзка с чл.8 и чл.9 от ЗУБ ми бе отказано предоставянето на статут на бежанец и хуманитарен статут. Решението е незаконосъобразно, поради допуснати при постановяването му съществени нарушения на административно производствените правила и противоречие с приложимия материален закон, по следните съображения:

1. Обжалваният административният акт е постановен в нарушение на чл. 8 и чл.9 от ЗУБ. Изложените съображения, основаващи отказа, са незаконосъобразни, тъй като административният орган  е игнорирал факта, че причините да напусна страната си на произход са свързани с наличието на заплаха за моя живот и сигурност. 

Причините поради който напуснах Сирия съм изложил добросъвестно пред административният орган и те са възприети от същия правилно. 


Като основания за отказа в акта на административния орган са изложени съображения, че не са налице необходимите материалноправни предпоставки за предоставяне в моя полза на бежански статут и хуманитарен статут.

I. Държавна агенция за бежанците счита, че не може да се направи обоснован извод, че спрямо мен са налице предпоставките за предоставяне на хуманитарен статут на основание чл.9, ал.,1 т.2 от ЗУБ (страница 5 от решението където се твърди, че не съм напуснал страната си поради изтезания или нечовешко и унизително отнасяне или наказание както от официалните власти, така и от която и да е било групировка на територията на Сирия).

На страница 2 от обжалваното решение, решаващият орган ясно е възприел разказаните от мен по време на интервюто ми факти, че спрямо мен е упражнено насилие и изтезания по време на принудителното ми задържане в затвора „Гуиран“ в гр.Хасака за период от 5 години от кюрдските сили.
По тялото ми са налице белези от нечовешките методи на изтезание на кюрдите контролиращи този затвор.
Формированията на кюрдите които контролират затвора „Гуиран“ несъмнено попадат в кръга на субектите осъществяващи преследване съгласно чл.9, ал.2, т.2 и т.3 от ЗУБ. Тези сили контролират голяма част от територията на Сирия и правителството на Асад не упражнява контрол в тези зони. 

Не е спорно обстоятелството, че тези територии не се признати от международната общност като самостоятелна държава 
Налице е преживяна от мен реална опасност от тежки посегателства - изтезание, (първата хипотеза на чл.9, ал.1, т.2 от ЗУБ)

„Действителността, както и вероятността, се установяват съгласно приетите от общностната уредба (чл.4, ал.4 КД) доказателствени стандарти за оценка на фактите и обстоятелствата, съдържащи се в заявлението за международна закрила . 

Съгласно тези стандарти обаче във всички случаи, когато кандидатът вече е преживял преследване, или е понесъл значителна вреда в страната си на произход, това обстоятелство следва да се приема като признак за наличието на истински риск от ново преследване в бъдеще, или от ново нанасяне на същата или друга значителна вреда. 

Презумира се, че в тези хипотези реалната опасност винаги е налице. Допуска се тази законова презумпция да бъде оборена само, когато съществуват достатъчно добри основания да се сметне, че преследването или значителната вреда не биха се повторили в бъдеще (чл.4, ал.4 in fine КД). 

Такива добри основания обичайно са толкова съществени промени в страната на произход или в житейските обстоятелства на кандидата, че те радикално променят личното му положение в обективен контекст и изключват дори най-малката вероятност отново да стане жертва на тежко посегателство, което да му причини значителна вреда“.
Стр.171 „Бежанско право“, автор Илиана Савова, изд. „Сиби“, 2022 г.
Съгласно теорията и съдебната практика реална опасност е налице, когато се изразява в причиняване на значителна вреда на кандидата за международна закрила, при която е налице определен вредоносен резултат под формата на физическа или психическа увреда, каквито вреди претърпях в затвора през дългият период от 5 години.

Предоставянето на закрила на основание чл.9, ал.1, т.2, предложение първо от ЗУБ в моят случай произтича от категоричната и безусловна недопустимост в правния мир на изтезаването на човешки същества. Забраната е абсолютна и не зависи от конкретната ситуация или поведението на жертвата.
Международноправната уредба - Конвенция против изтезанията и други форми на жестоко, нечовешко или унизително отнасяне или наказание (КПИ), дава ясна дефиниция на термина „изтезание“, с който се означава всяко действие, с което умишлено се причинява силно физическо или психическо страдание или болка на дадено лице
Субективните ми усещания и изявления които заявих по време на интервюто в тази връзка считам, че са изцяло кредитирани от решаващият орган, тъй като не съществува критерий или метод, по който болката да бъде измерена и преценена външно и обективно. За безспорно считам и обстоятелство, че болката и страданието което изпитвах при изтезанията в затвора бяха умишлено причинени от разпитващите ме лица. Така §39 от Решение от 4 октомври 2005г., на ЕСПЧ: Becciev срещу Молдова (жалба №9190/03)
Съгласно теорията умисълът при причиняването трябва да е породен от конкретни цели (чл.1 КПИ), първата от които е да се получат от изтезавания или от друго лице, сведения или признания, за да бъде наложено наказание за действие, което изтезаваното лице е извършило, или за което е заподозряно.
Представената от мен бежанска история сочи точно наличието на тези белези. Кюрдските сили ме обвиняваха, че съм член на ДАЕШ и чрез изтезанията искаха да получат признанията ми за тези несъстоятелни техни твърдения.
II. На основание чл. 9, ал. 8 от ЗУБ, хуманитарен статут може да бъде предоставен и по други причини от хуманитарен характер, както и поради причините, посочени в заключенията на Изпълнителния комитет на Върховния комисар на Организацията на обединените нации за бежанците.

В моят случай са налице именно други такива причини от хуманитарен характер, тъй като се нуждая от медицинска помощ, доколкото състоянието ми е животозастрашаващо, а в Сирия е невъзможно да се подлагам на терапия поради причини изложени в мотивите на обжалваният акт.

Решаващият орган е установил, че в резултат на военният конфликт в Сирия продължаващ вече над 13 години и тежките санкции налагани от западните държави на режима е налице колапс на фармацевтичната индустрия, здравната инфраструктура и общественото здравеопазване.
Органът е констатирал на база на събраната информация, че според СЗО само в Дамаск съществуват 15 обществени болници от които само 11 са напълно функциониращи.

Поради посочените по-горе причини гражданите на Сирия трябва да чакат дълго, за да получат лечение и е необходимо да плащат за всички за всички медицински продукти и лекарства.

Онкологичното заболяване от което страдам изисква регулярно лечение с лекарствени препарати, които държавата ми на произход не може да осигури. Малка част от тези нужди се покриват от Обществото на Червения полумесец на Катар, което предоставя жизнено важни лекарства за лечение на онкологични заболявания на стойност един милион щатски долара, като с тази сума се покриват и разходи по оборудване за ранна диагностика и лечение.
С оглед изложеното по-горе считам, че са налице основателни опасения за живота ми с оглед невъзможността за лечение в държавата ми на произход, ако бъда върнат в Сирия, поради което са налице и предпоставките по смисъла на закона за предоставяне на международна закрила на основание чл.9, ал.8 от ЗУБ. 

III. Относно изложеното в обжалваният административен акт касаещо обстоятелството, че представлявам заплаха за националната сигурност на Р. България. 

Председателят на ДАБ  преди да издаде решението си е следвало да изиска от ДА „Национална сигурност“ писмени документи сочещи причините за възражението срещу предоставянето ми на международна закрила. 

Председателят на ДАБ е изложил мотиви за постъпило писмено становище от Държавна агенция „Национална сигурност“, с което се възразява да ми бъде предоставена закрила в Република България. 

Считам, че в тази му част решението е немотивирано и постановено при допуснато съществено нарушение на административнопроизводствените правила.

Административният орган е основал отказа си на обстоятелството, че Държавна агенция „Национална сигурност“ с писмо, с което възразява да ми бъде предоставена закрила в Република България.

Същевременно с Решение на Съда (първи състав) на Европейския съюз от 22 септември 2022 година, постановено по дело C‑159/21 с предмет преюдициално запитване, отправено на основание член 267 ДФЕС, е прието, че:

Бежанско право
„(т.2) Член 4, параграфи 1 и 2, член 10, параграфи 2 и 3, член 11, параграф 2 и член 45, параграф 3 от Директива 2013/32 във връзка с член 14, параграф 4, буква а) и член 17, параграф 1, буква г) от Директива 2011/95/ЕС на Европейския парламент и на Съвета от 13 декември 2011 година относно стандарти за определянето на граждани на трети държави или лица без гражданство като лица, на които е предоставена международна закрила, за единния статут на бежанците или на лицата, които отговарят на условията за субсидиарна закрила, както и за съдържанието на предоставената закрила, трябва да се тълкуват в смисъл, че не допускат национална правна уредба, съгласно която когато органи със специализирани функции, свързани с националната сигурност, са констатирали с немотивирано становище, че дадено лице представлява заплаха за тази сигурност, решаващият орган е длъжен системно да отказва да предостави субсидиарна закрила на това лице или да отнема предоставената по-рано международна закрила на същото лице, като се основава на споменатото становище.“

Считам, че цитираното решение на Съда на Европейския съюз (СЕС) е относимо и към моят случай, тъй като според писменото становище на ДА „НС“ аз представлявам заплаха за националната сигурност и специализираният орган възразява да ми бъде предоставена закрила в България.

Това от една страна представлява визираната в мотивите към т.1 от Решението на СЕС по дело C‑159/21 пречка за адресата на оспореното решение да се запознае с всички данни в преписката, на които се е обосновал административният орган, за да може реално да изрази становище по тези данни, както и надлежно да упражни правото си на защита.

От друга страна представлява пречка самият решаващ орган да се запознае със „същественото съдържание на данните от важно значение“, за да прецени за отделния случай конкретните факти, които следва да са му известни, с цел да определи дали съществуват сериозни основания да се счита, че положението на жалбоподателя, който извън това отговаря на критериите за получаване на международна закрила, попада в хипотезата на изключване на такава по Член 17, параграф 1, буква „г“ от Директива 2011/95/ЕС.

Действително Държавна агенция „Национална сигурност“ представлява орган със специализирани функции, свързани с националната сигурност, по смисъла на цитираното Решение на СЕС, тъй като съгласно чл.41, ал.1, т.1 от ЗДАНС Агенцията осъществява контролна дейност във връзка с пребиваването на чужденци в Република България, като дава становища по молби за предоставяне на убежище, статут на бежанец, хуманитарен статут и временна закрила по Закона за убежището и бежанците, а последното правомощие на Агенцията кореспондира с въведеното в чл.58, ал.10 от ЗУБ задължение, при получаване на молба за предоставяне на закрила, компетентните органи да изискват писмено становище на ДА“НС“, което се взема предвид при произнасяне в производството по общия ред.

В обжалваното решение изрично е възприето, че преценката дали кандидатът за международна закрила представлява заплаха за националната сигурност, е изключително в правомощията на ДАНС и че тяхното становище по чл.58, ал.10 от ЗУБ е задължително и обвързващо административния орган. 

В цитираното решение СЕС се посочва, че „… единствено решаващият орган, под съдебен контрол, е този, който трябва да направи преценка на всички релевантни факти и обстоятелства, включително свързаните с прилагането на членове 14 и 17 от Директива 2011/95, след извършването на която да приеме решение.“ Развиват се и подробни мотиви в насока, че процедурата за разглеждане на молбите за международна закрила трябва да се проведе от решаващия орган, който следва да отчете във всеки отделен случай конкретните факти, които са му известни, с цел да определи дали съществуват сериозни основания да се счита, че положението на заинтересованото лице попада в хипотезата на евентуална заплаха за националната сигурност, както и че този орган не може надлежно просто да приведе в действие решение, прието от друг орган, което е задължително за него по силата на националната правна уредба, и само на това основание да откаже да предостави субсидиарна закрила. СЕС приема, че „Напротив, решаващият орган трябва да разполага с цялата релевантна информация и с оглед на тази информация самостоятелно да прецени фактите и обстоятелствата, за да определи съдържанието на решението си, както и да го мотивира в пълна степен.“

В горния смисъл е и актуалната практика на Върховен административен съд на Република България,  Решение №9349 от 09.10.2023г. по адм. д. №4863/2023г., IV о.; Решение №11467 от 22.11.2023г. по адм. д. №6602/2023г. IV о.; Решение №443 от 15.01.2024г. по адм. д. №6605/2023г., IV о. и др.

Административният орган е допуснал нарушение на административно производствените правила, като не е изискал от ДА„НС“, като орган със специализирани функции, свързани с националната сигурност, представянето на мотивирано становище, за да се запознае с относимите факти и да ги прецени при произнасянето си в производството по предоставяне на закрила по общия ред.

По изложените по - горе съображения, и предвид задължителното тълкуване за недопустимост на национална правна уредба, съгласно която решаващият орган е длъжен да отказва да предостави субсидиарна закрила във всички случаи, когато органи със специализирани функции, свързани с националната сигурност, са констатирали с немотивирано становище, че дадено лице представлява заплаха за националната сигурност, като се основава на споменатото становище, считам, че обжалваното решение е немотивирано.

Тъй като към момента не знам какви са причините поради които ДА„НС“ счита, че представлявам заплаха за националната сигурност, конкретно становище ще изразя след като се запозная със същите.


По изложените съображения, считам, че оспореното решение е постановено при съществено нарушение на административнопроизводствени правила и при противоречие с материалноправни разпоредби  чл. 146, т. 3 и 4 АПК. 

ИСКАНЕ: С оглед гореизложеното уважаеми господин/жо аднистративен съдия, Ви моля да  отмените решение №11043/24.10.2024 г. на председател на ДАБ при МС със законните последици от това.


Особено искане: Моля на основание чл.4 от ГПК във връзка с чл.14 ал.2 от АПК за съдебното заседание да бъде назначен преводач от арабски език тъй като не владея български.


Приложение: препис от жалбата за ответната страна и пълномощно.

22.11.2024 г.                                                                       С уважение:
